Thorstein Fretheim (1886–1971)

Thorstein John Ohnstad Fretheim (født 10. mai 1886 på Hamar, død 29. juni 1971 i Søndre Land) var en norsk veterinær og politiker (B, senere NS). Han var landbruksminister under andre verdenskrig 1940–45, først i Det kommissariske statsråd, siden i Vidkun Quislings andre regjering.

 Liv og virke
 Bakgrunn 
Fretheim var klassekamerat med Quisling på Drammens latinskole. Etter examen artium i 1905 dro han til København, der han tok eksamen ved Den kongelige Veterinærhøjskole i 1910. Han drev deretter privat dyrlegepraksis i Drammen og Fluberg, ved siden av å drive konas farsgård.

Fretheim satt i herredstyret i Fluberg fra 1917 til 1929, og var varaordfører i seks år. Han ble senere aktiv i Norges Skogeierforbund, og ble nestformann i 1930 og formann i 1937. På denne tiden var han en aktiv motstander av skogarbeidernes streike- og organisasjonsrett, blant annet under den såkalte Randsfjordkonflikten.

 Andre verdenskrig 
Fretheim fikk tilbud om å gå inn i NS-regjeringen i 1940, og takket ja på tross av at han ikke var partimedlem. Han meldte seg inn i Nasjonal Samling året etter, og deltok blant annet i nazifiseringen av Småbrukerlaget høsten 1941. Fra 1942 var han riksleder i NS' Bondegrupper, og han ledet også Norges Bondesamband. Fretheim sørget imidlertid for at mesteparten av landbruksorganisasjonene, -forvaltningen og -skolene i liten grad ble nazifisert, og beskyttet jord- og skogbruksinteressene mot tyskerne og de mer radikale kreftene innenfor NS. Beskyttelsen av skogbruksnæringens trenering av tyske krav om leveranser gjorde også at Fretheim til slutt måtte gå av, og like før krigens slutt ble han erstattet av Trygve Dehli Laurantzon.

 Etterkrigstiden 
Fretheim ble stilt for retten anklaget for landssvik etter frigjøringen. Her ble han dømt til 20 års tvangsarbeid. Fretheim ble imidlertid benådet i 1951, og gjenopptok året etter veterinærpraksisen.
 Referanser 

 Kilder 

 Eksterne lenker 



Kategori:Personer fra Hamar kommune
Kategori:NS-statsråder
Kategori:Lokalpolitikere i Fluberg
Kategori:Sp-politikere i Oppland
Kategori:Norske veterinærer
Kategori:Nordmenn fra andre verdenskrig
Kategori:Medlemmer av Nasjonal Samling
Kategori:Nordmenn dømt i landssvikoppgjøret etter krigen